钦定古今图书集成/明伦汇编/交谊典/第027卷 > 《图书编》 > 《保甲乡约社仓社学总序》
## 钦定古今图书集成/明伦汇编/交谊典/第027卷 > 《图书编》 > 《保甲乡约社仓社学总序》

古人良法美意，凡以为民也。今之莅官行法者，苟实
心以为民，则《周官》法度率不外是，顾力行何如耳。是
故保甲之法，人知足以弭盗贼也，而不知比闾、族党
之籍定，则民自不敢以为非。“乡约”之法，人知其足以
息争讼也，而不知孝顺、忠敬之教行，则民自相率以
为善。由是社仓兴焉，其所以厚民生者为益周。由是
社学兴焉。其所以正民德者为有素，可见四者之法
实相须也。使以此行之一乡则一乡之风俗同道德
一。弦诵之声遍于族党，礼让之化达于闾阎民日迁
善远罪而不自知而古道其再见于今矣。乡乡皆然
县有不治乎？县县皆然天下其有不平乎。所以孔子
观于乡而知王道之易易也。噫我朝载之《洪武礼制
教民榜文》，可谓尽美而尽善矣，志经济者，幸留意焉。
夫法当便民，事宜画一，惟一则民易从而法可久也。
即如举行乡约，则宜立乡约亭；申明里社，则宜立里
社坛；兴起社学，则宜增置社学；劝立社仓，则宜盖造
社仓。然四者并举，势难遽行。除里社坛不必别立，止
以土谷八蜡之神牌加入本村神庙奉祀。更为省便
且顺民情，因以正俗。其馀三项亦止当合为一处。各
村宜择空地一方，周以墙垣。中立一堂，傍立二仓。则
《乡约》亭在此、社学在此、社仓在此矣。工费既省，且教
读训蒙于中亦有看守之便。况是举也，礼法兼资，教
养具备。使盗息民安。政平讼简。风移俗易。其责自乡
之贤士大夫始。自乡之父老长者始。一倡百和。或合
众共造。或倡义独造。则于各乡之贤达者有厚望焉。